[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 8.10.2008

KOM(2008) 624 endelig

Forslag til

RÅDETS BESLUTNING

om fastsættelse af de finansielle bidrag, medlemsstaterne skal betale til Den Europæiske Udviklingsfond (3. tranche 2008)

(forelagt af Kommissionen)

BEGRUNDELSE

Siden finansforordningen for 9. EUF trådte i kraft, har Rådet truffet beslutning om hver enkelt af de tre trancher, som medlemsstaterne skal indbetale til finansiering af EUF, på forslag fra Kommissionen (artikel 38 i finansforordningen). Den del af medlemsstaternes bidrag, der går til instrumenter under 9. og 10. EUF, som forvaltes af Den Europæiske Investeringsbank (EIB), indbetales direkte til EIB. Bidrag til de øvrige instrumenter indbetales til Kommissionen.

Artikel 157 i finansforordningen for 10. EUF fastsætter, at proceduren for de bidrag, som medlemsstaterne skal indbetale for 2008, er fastlagt i artikel 38 i finansforordningen for 9. EUF.

I overensstemmelse med artikel 121 i finansforordningen for 9. EUF har EIB meddelt Kommissionen sine ajourførte overslag over forpligtelser og betalinger for de instrumenter, den forvalter.

Det aktuelle forslag vedrører tredje tranche af bidragene for regnskabsåret 2008. I overensstemmelse med artikel 38, stk. 2, i finansforordningen for 9. EUF er forfaldsplanen for denne tranche følgende: (1) Forslaget forelægges af Kommissionen senest den 10. oktober, (2) Rådet træffer beslutning om denne tranche senest 21 kalenderdage efter forelæggelsen af Kommissionens forslag, og (3) medlemsstaterne indbetaler de forfaldne bidrag i denne tranche senest 21 kalenderdage efter, at de er blevet underrettet om Rådets beslutning.

Det skal også påpeges, at det i artikel 40, stk. 4, i finansforordningen for 9. EUF fastsættes, at hvis bidragstrancher, der er forfaldet til betaling, ikke er indbetalt før udløbet af den fastsatte frist, skal den pågældende medlemsstat betale en morarente af det ikke-betalte beløb efter bestemmelserne i samme artikel.

Forslag til

RÅDETS BESLUTNING

om fastsættelse af de finansielle bidrag, medlemsstaterne skal betale til Den Europæiske Udviklingsfond (3. tranche 2008)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou, Benin, den 23. juni 2000[1] og revideret i Luxembourg, Storhertugdømmet Luxembourg, den 25. juni 2005[2],

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til finansprotokollen til partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, undertegnet den 23. juni 2000 i Cotonou, Benin, samt om finansiel bistand til de oversøiske lande og territorier, på hvilke EF-traktatens fjerde del finder anvendelse[3], særlig artikel 10, stk. 1,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand under den flerårige finansielle ramme for perioden 2008-2013 i henhold til AVS-EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del finder anvendelse[4], særlig artikel 7,

under henvisning til finansforordningen af 27. marts 2003 for den 9. Europæiske Udviklingsfond[5], i det følgende benævnt finansforordningen for 9. EUF, særlig artikel 38, stk. 1 og stk. 2, tredje afsnit,

under henvisning til finansforordningen af 18. februar 2008 for den 10. Europæiske Udviklingsfond[6], i det følgende benævnt finansforordningen for 10. EUF, særlig artikel 157,

under henvisning til forslag fra Kommissionen[7], og

ud fra følgende betragtninger:

(1) Artikel 157 i finansforordningen for 10. EUF fastsætter, at proceduren for de bidrag, som medlemsstaterne skal indbetale for 2008, i praksis er fastlagt i finansforordningen for 9. EUF.

(2) Den 14. oktober 2007 meddelte Kommissionen Rådet et overslag over de betalinger, den forudså for regnskabsåret 2008, samt en forfaldsplan for indkaldelse af bidrag. Den 20. december vedtog Rådet beslutningen om fastsættelse af forfaldsplanen for indkaldelse af medlemsstaternes bidrag til EUF for regnskabsåret 2008[8].

(3) Den 20. december 2007 vedtog Rådet ligeledes beslutningen om de finansielle bidrag, som medlemsstaterne skal betale til EUF under 1. tranche for 2008[9]. Den 8. juli vedtog Rådet beslutningen om fastsættelse af de finansielle bidrag for 2. tranche[10].

(4) I henhold til artikel 121, stk. 1, i finansforordningen for 9. EUF har Den Europæiske Investeringsbank sendt Kommissionen de ajourførte overslag over forpligtelser og betalinger -

VEDTAGET FØLGENDE BESLUTNING:

Artikel 1

De bidrag, medlemsstaterne skal indbetale til Kommissionen og Den Europæiske Investeringsbank under tredje tranche for 2008, er angivet i tabellen i bilaget.

Artikel 2

Denne beslutning anvendes fra dagen for vedtagelsen.

Artikel 3

Denne beslutning er rettet til de medlemsstater, der bidrager til 9. EUF.

Udfærdiget i Bruxelles, den .

På Rådets vegne

Formand

BILAG

Bidrag til tredje tranche 2008 (i EUR)

LAND | til Den Europæiske Investeringsbank | til Kommissionen |

TYSKLAND | 0 | 85 264 000 |

BELGIEN | 0 | 14 308 000 |

DANMARK | 0 | 7 811 000 |

SPANIEN | 0 | 21 316 000 |

FRANKRIG | 0 | 88 695 000 |

GRÆKENLAND | 0 | 4 562 500 |

IRLAND | 0 | 2 263 000 |

ITALIEN | 0 | 45 771 000 |

LUXEMBOURG | 0 | 1 058 500 |

NEDERLANDENE | 0 | 19 053 000 |

PORTUGAL | 0 | 3 540 500 |

DET FORENEDE KONGERIGE | 0 | 46 318 500 |

ØSTRIG | 0 | 9 672 500 |

FINLAND | 0 | 5 402 000 |

SVERIGE | 0 | 9 964 500 |

I ALT | 0 | 365 000 000 |

[1] EFT L 317 af 15.12.2000, s. 3.

[2] EUT L 209 af 11.8.2005, s. 27.

[3] EFT L 317 af 15.12.2000, s. 355.

[4] EUT L 247 af 9.9.2006, s. 32.

[5] EUT L 83 af 1.4.2003, s. 1.

[6] EUT L 78 af 19.3.2008, s. 1.

[7] EUT C … af …, s. …

[8] Dokument nr. 15986/07.

[9] Dokument nr. 15990/07.

[10] Dokument nr. 11132/08.